জয়ললিতার বাজেয়াপ্ত হওয়া সম্পত্তি ফিরে পেতে আত্মীয়দের আবেদন খারিজ কর্নাটক হাইকোর্টে

ওয়েব ডেস্ক: তামিলনাড়ুর (Tamilnadu) প্রাক্তন মুখ্যমন্ত্রী জে জয়ললিতার (Jayalalithaa) বাজেয়াপ্ত হওয়া আয়ের সঙ্গে সঙ্গতিহীন বিপুল সম্পত্তি ফিরে পেতে তাঁর আত্মীয়রা আবেদন করেছিলেন। সেই দাবি খারিজ কর্নাটক হাইকোর্টে (Karnataka High Court)। আবেদনে বলা হয়, নিম্ন আদালত জয়ললিতাকে দোষী সাব্যস্ত করে। কিন্তু হাইকোর্ট তাঁকে অভিযোগ থেকে মুক্তি দেয়। সেই রায়ের বিরুদ্ধে তামিলনাড়ু সরকারের আবেদন সুপ্রিম কোর্টে বিচারাধীন থাকাকালীনই তাঁর মৃত্যু। তাই এক্ষেত্রে জয়ললিতাকে আসামি হিসাবে ধরা যাবে না। সেই কারণে তাঁর সম্পত্তি ফেরত দেওয়া উচিত। দ্বিতীয়ত, যে সময়কালের জন্য তাঁকে অভিযুক্ত করা হয়, তার আগের সম্পত্তি ফেরত দেওয়া উচিত।

বিচার চলাকালীন জয়ললিতার মৃত্যুর কথা জানানো হয় সুপ্রিম কোর্টকে। তার পরেও মৃতের সম্পত্তি বাজেয়াপ্ত করার সরকারি সিদ্ধান্তে সিলমোহর দেয় দেশের শীর্ষ আদালত। পাল্টা সওয়াল সরকার পক্ষের। তাতে বিচারপতি ভি শ্রীশানন্দ জানিয়েছেন, সুপ্রিম কোর্ট জয়ললিতার সম্পত্তি বাজেয়াপ্তকরণ প্রসঙ্গে সুস্পষ্ট সিদ্ধান্ত ঘোষণা করেছে। দ্বিতীয়ত, নিম্ন আদালত মৃতের আত্মীয়দের দাবি ‘মেরিট’-এর ভিত্তিতে খারিজ করেছিল। তাই মৃতের আইনি উত্তরাধিকারের দাবি গ্রহণযোগ্য নয়।

আরও পড়ুন: মহাকুম্ভে পুণ্য স্নান সেরে আমেরিকার প্রেসিডেন্টের শপথ অনুষ্ঠানে যোগ দেবেন স্টিভ জোবসের স্ত্রী

আদালতের উপদেশ, আপনারা বরং জয়ললিতার নামে কোনও ফাউন্ডেশন স্থাপন করুন। সমাজে বিপুলসংখ্যক গরিব রয়েছেন। ফাউন্ডেশন-এর মাধ্যমে তাদের জন্য খরচ করুন। তাঁদের আনন্দে রাখার চেষ্টা করুন। তার ফলে আপনারাও যেমন মানসিক সন্তুষ্টি পাবেন, তেমনি মৃতের আত্মাও শান্তি পাবেন। মনে রাখতে হবে, যা মেলে তা ঈশ্বরের দান। তাতেই সন্তুষ্ট থাকা উচিত। ঋণাত্মক অনেক কিছুই ঘটতে পারে। কিন্তু তার প্রতি মনোযোগ দিলে হবে না।